616452eff1ed5e69124e1923c07e086e
### Πως πάω στη Μύκονο;


travelmyth.gr
2021.04

Όσοι επιθυμούν να ταξιδέψουν στη Μύκονο μπορούν να φτάσουν στο νησί με δύο τρόπους: **ακτοπλοϊκώς** και **αεροπορικώς**.  

  

1. **Ακτοπλοϊκώς**  

Στο νησί της Μυκόνου υπάρχουν **2 λιμάνια**, το παλιό και το νέο, και τα δύο σε κοντινή απόσταση από τη Χώρα. Τα περισσότερα δρομολόγια πλοίων έχουν ως προορισμό το νέο λιμάνι, ενώ το παλιό χρησιμοποιείται κυρίως για μικρότερα σκάφη, αν και αυτό ενδέχεται να αλλάζει ανάλογα με τις καιρικές συνθήκες ή το δρομολόγιο του πλοίου που θα επιλέξετε.  

  

Πλοία με κατεύθυνση τη Μύκονο αναχωρούν ανά τακτά χρονικά διαστήματα από το λιμάνι του [Πειραιά](https://www.travelmyth.gr/πειραιας/ξενοδοχεια). Η διαδρομή με συμβατικό πλοίο διαρκεί περίπου 5 ώρες, με ενδιάμεσες στάσεις στα νησιά Σύρος και Τήνος, ενώ η διαδρομή με ταχύπλοο περίπου 3 ώρες. Ανάλογα με τον τύπο πλοίου που θα επιλέξετε, θα έχετε τη δυνατότητα να μεταφέρετε και το όχημά σας.  

  

Δρομολόγια πλοίων τόσο συμβατικών όσο και ταχύπλοων προς τη Μύκονο πραγματοποιούνται και από το λιμάνι της [Ραφήνας](https://www.travelmyth.gr/ραφηνα/ξενοδοχεια). Η διαδρομή διαρκεί περίπου 2,5 ώρες, αλλά τα ταχύπλοα εκτελούν δρομολόγια μόνο κατά τους θερινούς μήνες.  

  

Η Μύκονος συνδέεται ακτοπλοϊκώς και με πολλά νησιά, όπως η [Τήνος](https://www.travelmyth.gr/τηνος-κυκλαδες/ξενοδοχεια), η [Σύρος](https://www.travelmyth.gr/συρος/ξενοδοχεια), η [Νάξος](https://www.travelmyth.gr/ναξος/ξενοδοχεια), η [Πάρος](https://www.travelmyth.gr/παρος-κυκλαδες/ξενοδοχεια), η [Ικαρία](https://www.travelmyth.gr/ικαρια/ξενοδοχεια), η [Άνδρος](https://www.travelmyth.gr/ανδρος-κυκλαδες/ξενοδοχεια), η [Σίφνος](https://www.travelmyth.gr/σιφνος/ξενοδοχεια), τα [Κουφονήσια](https://www.travelmyth.gr/κουφονησια-κουφονησια/ξενοδοχεια), η [Αμοργός](https://www.travelmyth.gr/αμοργος/ξενοδοχεια), η [Ίος](https://www.travelmyth.gr/ιος-κυκλαδες/ξενοδοχεια), η [Μήλος](https://www.travelmyth.gr/μηλος/ξενοδοχεια), η [Φολέγανδρος](https://www.travelmyth.gr/φολεγανδρος/ξενοδοχεια), η [Σαντορίνη](https://www.travelmyth.gr/σαντορινη/ξενοδοχεια), η [Λέσβος](https://www.travelmyth.gr/λεσβος/ξενοδοχεια), η [Λήμνος](https://www.travelmyth.gr/λημνος/ξενοδοχεια), οι [Οινούσσες](https://www.travelmyth.gr/οινουσσες-οινουσσες/ξενοδοχεια), η [Κρήτη](https://www.travelmyth.gr/κρητη/ξενοδοχεια), η [Χίος](https://www.travelmyth.gr/χιος/ξενοδοχεια) και η [Πάτμος](https://www.travelmyth.gr/πατμος/ξενοδοχεια).  

  

2. **Αεροπορικώς**  

Το αεροδρόμιο της Μυκόνου βρίσκεται περίπου 4 χλμ. έξω από την πρωτεύουσα και δέχεται καθημερινά πολλές πτήσεις τόσο από αεροδρόμια της [Ελλάδας](https://www.travelmyth.gr/ελλαδα/ξενοδοχεια), όπως της [Αθήνας](https://www.travelmyth.gr/αθηνα/ξενοδοχεια), της [Θεσσαλονίκης](https://www.travelmyth.gr/θεσσαλονικη/ξενοδοχεια) και της **Σαντορίνης**, όσο και από πολλές χώρες του εξωτερικού, όπως [Κύπρο](https://www.travelmyth.gr/κυπρος/ξενοδοχεια), [Γερμανία](https://www.travelmyth.gr/γερμανια/ξενοδοχεια), [Γαλλία](https://www.travelmyth.gr/γαλλια/ξενοδοχεια), [Ιταλία](https://www.travelmyth.gr/ιταλια/ξενοδοχεια), [Ηνωμένο Βασίλειο](https://www.travelmyth.gr/ηνωμενο-βασιλειο/ξενοδοχεια), [Τουρκία](https://www.travelmyth.gr/τουρκια/ξενοδοχεια), [Αυστρία](https://www.travelmyth.gr/αυστρια/ξενοδοχεια), [Ισραήλ](https://www.travelmyth.gr/ισραηλ/ξενοδοχεια), [Αίγυπτο](https://www.travelmyth.gr/αιγυπτος/ξενοδοχεια), [Ελβετία](https://www.travelmyth.gr/ελβετια/ξενοδοχεια) και πολλές ακόμα.



7c0f78278110055af53b61ba64d3e159
### Που να μείνω στη Μύκονο;


travelmyth.gr
2021.04

Ως ένας από τους πιο δημοφιλείς προορισμούς του Αιγαίου αλλά και ολόκληρης της χώρας, η Μύκονος διαθέτει μία πληθώρα καταλυμάτων τόσο στην πρωτεύουσα όσο και σε άλλους οικισμούς. Από πολυτελή παραθαλάσσια ξενοδοχεία, βίλες και μεγάλα θέρετρα μέχρι μικρότερα καταλύματα ιδανικά για οικογένειες και ενοικιαζόμενα δωμάτια, η Μύκονος μπορεί να φιλοξενήσει κάθε είδους επισκέπτη.  

  

Η πρωτεύουσα, η [Χώρα της Μυκόνου](https://www.travelmyth.gr/χωρα-μυκονου/ξενοδοχεια), συγκεντρώνει μεγάλο αριθμό ξενοδοχείων και μικρότερων καταλυμάτων, για όσους επιθυμούν να μείνουν στην καρδιά του νησιού. Εάν πάλι αναζητάτε ένα κατάλυμα κοντά στο νέο λιμάνι, τότε μπορείτε να επιλέξετε κάποιο κατάλυμα στον [Τούρλο](https://www.travelmyth.gr/τουρλος/ξενοδοχεια), ενώ εάν ο βασικός λόγος της επίσκεψής σας στο νησί είναι τα ατελείωτα πάρτι στην παραλία, τότε με ένα κατάλυμα στην [Παραλία Paradise](https://www.travelmyth.gr/παραλια-paradise/ξενοδοχεια), την [Παραλία Super Paradise](https://www.travelmyth.gr/παραλια-super-paradise/ξενοδοχεια) ή την [Ψαρού](https://www.travelmyth.gr/ψαρου/ξενοδοχεια) θα βρίσκεστε μία ανάσα μακριά από τη διασκέδαση.  

  

Μπορείτε επίσης να επιλέξετε κάποιο κατάλυμα σε έναν από τους παραθαλάσσιους οικισμούς του νησιού, όπως ο [Άγιος Ιωάννης](https://www.travelmyth.gr/αγιος-ιωαννης-μυκονου/ξενοδοχεια), η [Ελιά](https://www.travelmyth.gr/ελια/ξενοδοχεια), ο [Άγιος Στέφανος](https://www.travelmyth.gr/αγιος-στεφανος-μυκονος/ξενοδοχεια), ο [Ορνός](https://www.travelmyth.gr/ορνος/ξενοδοχεια), ο [Πλατύς Γιαλός](https://www.travelmyth.gr/πλατυς-γιαλος/ξενοδοχεια), η [Παράγκα](https://www.travelmyth.gr/παραγκα/ξενοδοχεια), η [Φτελιά](https://www.travelmyth.gr/φτελια/ξενοδοχεια) ή ο [Πάνορμος](https://www.travelmyth.gr/πανορμος-μυκονου/ξενοδοχεια), οι περισσότεροι από τους οποίους διαθέτουν δική τους παραλία, δίνοντάς σας τη δυνατότητα να φτάσετε σε αυτή μέσα σε μερικά μόλις λεπτά. 



377ba11b35734d3056d69f2c82552692
### Ποια μέρη έχει η Μύκονος;


travelmyth.gr
2021.04

Η πρωτεύουσα της Μυκόνου και ο μεγαλύτερος οικισμός της είναι η ομώνυμη **Χώρα της Μυκόνου**, κοντά στην οποία βρίσκονται και τα δύο λιμάνια του νησιού. Ο δεύτερος μεγαλύτερος οικισμός είναι η **Άνω Μερά**, που πρόκειται για ένα γραφικό ορεινό χωριό.  

  

Στη δυτική πλευρά του νησιού βρίσκονται οι παραθαλάσσιοι οικισμοί **Άγιος Στέφανος**, **Άγιος Ιωάννης Διακόφτης** και **Ορνός**, ενώ στο νότιο τμήμα του νησιού συναντώνται η **Ψαρού**, ο **Πλατύς Γιαλός**, η **Ελιά**, και ο **Καλαφάτης**.



d06987ec65fef0adefbebafc9a15eeb0
### Ποια είναι τα αξιοθέατα στη Μύκονο;


travelmyth.gr
2021.04

Μπορεί η Μύκονος να είναι ξακουστή ως ο ιδανικός προορισμός για ξέφρενα πάρτι στην παραλία και διασκέδαση μέχρι το πρωί, διαθέτει όμως και αρκετά αξιοθέατα τα οποία μπορείτε να εξερευνήσετε κατά τη διαμονή σας, ανακαλύπτοντας έτσι και μία άλλη πτυχή του δημοφιλέστερου νησιού του Αιγαίου.  

  

Αρχικά, η **Χώρα της Μυκόνου**, με την παραδοσιακή κυκλαδίτικη αρχιτεκτονική της και τις γραφικές γειτονιές, αποτελεί ένα αξιοθέατο από μόνη της, καθώς μπορείτε να χαθείτε κάνοντας βόλτα στα σοκάκια της με τις ώρες. Η πιο γνωστή περιοχή της Χώρας, ωστόσο, είναι η λεγόμενη **Μικρή Βενετία**, γνωστή και ως Αλευκάντρα, η οποία φαίνεται σαν να κρέμεται πάνω από τη θάλασσα, γεγονός που της χάρισε και την ονομασία που παραπέμπει στην αντίστοιχη πόλη της Ιταλίας. Χαρακτηριστικό σημείο της είναι τα σπίτια με τα πολύχρωμα μπαλκόνια, τα οποία χρονολογούνται στην πλειοψηφία τους από τον 18ο αιώνα, όταν και αποτελούσαν οικίες εμπόρων και καπετάνιων του νησιού. Η Μικρή Βενετία προσφέρει από τα ωραιότερα ηλιοβασιλέματα σε ολόκληρη την Ελλάδα, τα οποία σίγουρα δεν πρέπει να χάσετε.  

  

Όσο βρίσκεστε στη Χώρα, μπορείτε να επισκεφθείτε και την **Εκκλησία της Παναγίας της Παραπορτιανής**, μία από τις πιο γνωστές και πολυφωτογραφημένες εκκλησίες του νησιού, η οποία χρονολογείται από τον 15ο αιώνα. Στην πραγματικότητα αποτελείται από πέντε εκκλησίες, με τις τέσσερις να βρίσκονται στη βάση και την πέμπτη στην κορυφή ως τρούλος. Το όνομά της προέρχεται από το γεγονός ότι βρίσκεται τοποθετημένη κοντά στο «παραπόρτι», δηλαδή τη μικρή είσοδο του μεσαιωνικού κάστρου της Χώρας.  

  

Για να μάθετε περισσότερα για την ιστορία και τον πολιτισμό της Μυκόνου, μπορείτε να επισκεφθείτε μερικά από τα μουσεία του νησιού. Το **Αρχαιολογικό Μουσείο** χρονολογείται από το 1902 και φιλοξενεί πολλά σημαντικά ευρήματα, ενώ το **Ναυτικό Μουσείο** δημιουργήθηκε το 1985, στεγάζεται σε ένα κτίριο του 19ου αιώνα και διαθέτει διάφορα εκθέματα σχετικά με τη ναυτική ιστορία της Μυκόνου και της ευρύτερης περιοχής του Αιγαίου. Ανάμεσα στα εκθέματά του ξεχωρίζει ο αποκατεστημένος αυθεντικός **Φάρος Αρμενιστής**, ο οποίος βρισκόταν στο ομώνυμο ακρωτήρι του νησιού μέχρι το 1983, όταν και αντικαταστάθηκε από νεότερης τεχνολογίας εξοπλισμό.  

  

Το **Λαογραφικό Μουσείο Μυκόνου** βρίσκεται κοντά στην περιοχή Κάστρο της Χώρας, σε κοντινή απόσταση από την Εκκλησία της Παναγίας της Παραπορτιανής, και στεγάζεται στην οικία Μαλούχου, ενός παλιού καπετάνιου του νησιού. Εκεί θα βρείτε πολλά εκθέματα που αντικατοπτρίζουν τον τρόπο ζωής των κατοίκων του νησιού ανά τους αιώνες, καθώς και ένα αντίγραφο της στολής της Μαντώς Μαυρογένους και ένα ομοίωμα ενός από τα πλοία της Επανάστασης.  

  

Το σήμα κατατεθέν της Μυκόνου είναι οι **Ανεμόμυλοι**, οι οποίοι κατασκευάστηκαν κατά τον 16ο αιώνα από τους Βενετούς προκειμένου να αλέθουν σιτηρά. Σήμερα σώζονται μόνο οι 7 από τους αρχικούς 28 ανεμόμυλους, αξίζει όμως να τους επισκεφθείτε και να απολαύσετε την υπέροχη θέα που προσφέρουν, αλλά και να ανακαλύψετε και μόνοι σας τον λόγο για τον οποίο η Μύκονος έχει ονομαστεί ως το «Νησί των Ανέμων».  

  

Στον οικισμό Άνω Μερά του νησιού θα συναντήσετε το **Μοναστήρι της Παναγιάς Τουρλιανής**, το οποίο χρονολογείται από τα τέλη του 16ου αιώνα και φιλοξενεί σημαντικές βυζαντινές εικόνες. Στην περιοχή Φτελιά της Άνω Μεράς θα έχετε επίσης τη δυνατότητα να δείτε τον **μυκηναϊκό τάφο** του 14ου-13ου αιώνα και το **νεολιθικό οικισμό** που ανακαλύφθηκε εκεί.  

  

Μερικά ακόμη αξιοθέατα που μπορείτε να θαυμάσετε στη Χώρα είναι το **Δημαρχείο**, το οποίο στεγάζεται σε ένα κτίριο που χρονολογείται από το 1780 και αρχικά αποτελούσε την έδρα του Ρώσου Γενικού Πρόξενου του Αρχιπελάγους. Τα **Τρία Πηγάδια** στο κέντρο της Χώρας έπαιζαν σημαντικό ρόλο στην ύδρευση του νησιού από τον 18ο μέχρι και τα μέσα του 20ου αιώνα, και σύμφωνα με τον μύθο που τα περιβάλλει, όποιος γευτεί το νερό τους δεν θα φύγει ποτέ από το νησί και δεν θα ξεχάσει ποτέ την ομορφιά του.  

  

Τέλος, αξίζει να αναφέρουμε και το **νησί της Δήλου**, το οποίο βρίσκεται δίπλα από τη Μύκονο και αποτελεί ένα ξεχωριστό ιστορικό αξιοθέατο από μόνο του, αφού η UNESCO το έχει εντάξει στα μνημεία παγκόσμιας πολιτιστικής κληρονομιάς. Μπορείτε να φτάσετε στη Δήλο, η οποία σήμερα είναι ακατοίκητη και απογορεύεται η διανυκτέρευση σε αυτή χωρίς ειδική άδεια, με πλοίο από τη Χώρα της Μυκόνου. Στο νησάκι αυτό θα συναντήσετε τον **αρχαιολογικό χώρο της Δήλου** και το **Αρχαιολογικό Μουσείο**, το οποίο φιλοξενεί πολύτιμα και σπάνια ευρήματα.



18282a6107adcfd9d1e21607d4278048
### Ποιες παραλίες έχει η Μύκονος;


travelmyth.gr
2021.04

Το νησί της Μυκόνου είναι δημοφιλές για τις πανέμορφες και καταγάλανες παραλίες του, οι οποίες στην πλειοψηφία τους είναι οργανωμένες και προσελκύουν πολύ κόσμο.  

  

Μία από τις πιο δημοφιλείς παραλίες στο νησί είναι η **παραλία Paradise**, μία παραλία με καθαρά νερά, χρυσαφένια άμμο και beach bar, όπου διοργανώνονται πάρτι που διαρκούν όλη μέρα, καθιστώντας την αγαπημένο προορισμό πολλών νέων. Η **παραλία Super Paradise** είναι ακόμη μία ξακουστή παραλία για τα ξέφρενα πάρτι που φιλοξενεί, τα οποία προσελκύουν άτομα και διασημότητες απ' όλο τον κόσμο. Εκτός βέβαια από τα πάρτι δίπλα στο κύμα, η παραλία αυτή διαθέτει και πεντακάθαρα νερά ιδανικά για κολύμπι και χαλάρωση στην αμμουδιά. Και οι δύο αυτές παραλίες είναι εύκολα προσβάσιμες τόσο οδικώς όσο και μέσω θαλάσσης.  

  

Η **Ψαρού** πρόκειται για μία από τις πιο δημοφιλείς οργανωμένες παραλίες που διαθέτει beach bar και προσελκύει αρκετούς διάσημους ακόμα και από το εξωτερικό. Γι' αυτόν τον λόγο οι τιμές για τις ξαπλώστρες και τις διάφορες παροχές είναι αρκετά τσιμπημένες, ενώ ενδέχεται να υπάρχει και δυσκολία στο πάρκινγκ λόγω της πολυκοσμίας. Σε απόσταση περίπου 3 χλμ. από τη Χώρα θα συναντήσετε τον **Άγιο Στέφανο**, μία οργανωμένη, αμμώδη και απάνεμη παραλία, η οποία προσφέρει θέα στη Δήλο και τη Ρήνεια και είναι πραγματικά ιδανική για κάθε ταξιδιώτη.  

  

Ο **Ορνός** βρίσκεται σε πολύ κοντινή απόσταση από τη Χώρα, και πρόκειται για μία παραλία ιδανική για οικογένειες αλλά και για θαλάσσια σπορ, λόγω των ρηχών νερών που διαθέτει. Μία ακόμα ιδανική οικογενειακή παραλία είναι ο **Πλατύς Γιαλός**, στην οποία θα βρείτε ρηχά και καθαρά νερά, εστιατόρια και διάφορα καταστήματα, αλλά και υποδομές για θαλάσσια σπορ.  

  

Για τους λάτρεις των θαλάσσιων σπορ, η **Φτελιά** είναι η ιδανική παραλία, ειδικά για windsurfing, καθώς έχει πολύ δυνατούς ανέμους, και γι' αυτό δεν προσελκύει πολύ κόσμο κατά τους καλοκαιρινούς μήνες σε σύγκριση με άλλες παραλίες. Δεν υπάρχει δημόσια συγκοινωνία που να σας μεταφέρει στη Φτελιά, κι έτσι μπορείτε να φτάσετε σε αυτή μόνο με αυτοκίνητο, μηχανάκι ή ταξί. Λίγο έξω από τη Χώρα βρίσκεται ο **Κόρφος**, μία ακόμη παραλία ιδανική για surfing, ενώ και στη **Μεγάλη Άμμο**, μία μεγάλη, αμμώδη, ανοργάνωτη και ήσυχη παραλία, θα έχετε τη δυνατότητα να απολαύσετε το αγαπημένο σας θαλάσσιο σπορ.  

  

Εάν πάλι προτιμάτε κάποια πιο ήρεμη και απομονωμένη παραλία για τις βουτιές σας, τότε μπορείτε να επιλέξετε την **Ελιά**, η οποία είναι και η μεγαλύτερη σε έκταση παραλία του νησιού. Πρόκειται για μία ήρεμη παραλία που προσελκύει και γυμνιστές. Ο **Άγιος Ιωάννης** είναι μία ήσυχη και αμμώδης παραλία με εκπληκτική θέα στο νησί της Δήλου, στην οποία μπορείτε να απολαύσετε και το νυχτερινό σας μπάνιο, ενώ κοντά της βρίσκεται η **Κάπαρη**, μία μικρή και απομονωμένη παραλία, η οποία δεν είναι οργανωμένη και είναι ιδανική για γυμνιστές.  

  

Η **Παράγκα** πρόκειται για μία όμορφη και δημοφιλή παραλία η οποία θυμίζει τροπικό παράδεισο, ενώ προσφέρει πανέμορφα ηλιοβασιλέματα αλλά και θέα στην Πάρο, τη Νάξο και τη Δήλο. Ακόμα μία όμορφη αλλά όχι ιδιαίτερα πολυσύχναστη και όχι οργανωμένη παραλία είναι ο **Πάνορμος**, ιδανική για χαλάρωση στην αμμουδιά, αμέριμνες βουτιές και θαλάσσια σπορ, αλλά καλό θα ήταν να την αποφύγετε σε μέρες με πολύ δυνατό άνεμο. Τέλος, η παραλία **Τούρλος** βρίσκεται στον ομώνυμο οικισμό, δίπλα από το νέο λιμάνι του νησιού, και πρόκειται για μία οργανωμένη και αμμώδη παραλία που προσελκύει αρκετούς επισκέπτες, κυρίως τα τελευταία χρόνια.



f36d7433c23e6fbab591eb57746d9644
### Τι δραστηριότητες μπορώ να κάνω στη Μύκονο;


travelmyth.gr
2021.04

Εκτός από ξέφρενη νυχτερινή διασκέδαση, μπορείτε να περάσετε τον χρόνο σας στη Μύκονο και με διάφορες εξωτερικές δραστηριότητες ή σπορ που θα εμπλουτίσουν την εμπειρία της διαμονής σας.  

  

Η Μύκονος διαθέτει πάμπολλες ειδυλλιακές παραλίες, πολλές από τις οποίες ενδείκνυνται και για **θαλάσσια σπορ** όπως **windsurfing**, **τζετ σκι**, **καταδύσεις** και πολλά ακόμα.  

  

Στη Μεγάλη Άμμο βρίσκεται μία σχολή ιππασίας, χάρη στην οποία θα έχετε τη δυνατότητα να κάνετε **ιππασία** και να εξερευνήσετε τη γύρω περιοχή με έναν τρόπο μοναδικό.  

  

Μπορείτε επίσης να ασχοληθείτε με το **ψάρεμα** σε συγκεκριμένα σημεία του νησιού, αλλά και να κάνετε **μονοήμερες εκδρομές** στα γειτονικά νησάκια Δήλος και Ρήνεια, καθώς και στην Τήνο, τη Σύρο, τη Νάξο και την Πάρο που βρίσκονται σε κοντινή απόσταση από τη Μύκονο.



8911301dde97cabdeb737eb68e334fd1
### Που να πάω στη Μύκονο;


travelmyth.gr
2021.04

Η Μύκονος είναι αναμφίβολα η πρώτη επιλογή όσων επιθυμούν να περάσουν τις διακοπές τους με **ξέφρενα πάρτι** που δεν σταματούν ποτέ, καθώς για πολλούς η Μύκονος είναι συνώνυμη με την έντονη νυχτερινή ζωή και διασκέδαση. Πράγματι, στο νησί θα συναντήσετε **αναρίθμητα κλαμπ και μπαρ** για όλες τις ηλικίες και όλα τα στιλ διασκέδασης. Τα περισσότερα βρίσκονται στη Χώρα, αλλά και σε δημοφιλείς παραλίες όπως η Paradise, η Super Paradise και η Ψαρού, προσελκύοντας επισκέπτες και διασημότητες από κάθε γωνιά της Ελλάδας αλλά και του κόσμου.  

  

Στη Μύκονο θα συναντήσετε και πολλές **όμορφες και καθαρές παραλίες**, όπου εκτός από αχαλίνωτα πάρτι μπορείτε να κάνετε και διάφορα θαλάσσια σπορ ή απλώς να απολαύσετε μία δροσερή βουτιά και την ηλιοθεραπεία σας. Είτε προτιμάτε κάποια πολυσύχναστη παραλία που σφύζει από κόσμο είτε κάποια πιο απόμερη όπου μπορείτε να ηρεμήσετε ή να κάνετε και γυμνισμό, είναι σίγουρο πως θα βρείτε την κατάλληλη παραλία για εσάς στο νησί.  

  

Στον χρόνο που σας απομένει ανάμεσα στα πάρτι και τις βουτιές, μην παραλείψετε να εξερευνήσετε το νησί και τα αξιοθέατά του. Ξεκινώντας από την πανέμορφη Χώρα, μπορείτε να κάνετε **βόλτα στα γραφικά σοκάκια** και να ανακαλύψετε τις διάφορες περιοχές της, από τις οποίες σίγουρα ξεχωρίζει η **Μικρή Βενετία**. Μπορείτε ακόμα να επισκεφθείτε κάποια από τα **μουσεία του νησιού**, όπως το Αρχαιολογικό Μουσείο, το Ναυτικό Μουσείο ή το Λαογραφικό Μουσείο, να θαυμάσετε την **Εκκλησία της Παναγίας της Παραπορτιανής**, αλλά και τους χαρακτηριστικούς **Ανεμόμυλους της Μυκόνου**, το σήμα κατατεθέν του νησιού.  

  

Εάν σας συνεπαίρνει η ιστορία, τότε μην ξεχάσετε να επισκεφθείτε και το **νησάκι της Δήλου**, το ιερό νησί της αρχαιότητας το οποίο σήμερα είναι ακατοίκητο. Η Δήλος ανήκει στα μνημεία της παγκόσμιας πολιτιστικής κληρονομιάς της UNESCO, καθώς φιλοξενεί έναν πολύ σημαντικό αρχαιολογικό χώρο αλλά και το Αρχαιολογικό Μουσείο της Δήλου με σπάνια και πολύτιμα εκθέματα. Από τη Χώρα της Μυκόνου αναχωρούν καθημερινά εκδρομικά πλοία με προορισμό τη Δήλο, εκτός από τις Δευτέρες όταν ο αρχαιολογικός χώρος είναι κλειστός.  

  

Αξίζει επίσης να **επισκεφθείτε και τα μικρά νησάκια Ρήνεια, Τραγονήσι και Κταπόδια**, τα οποία βρίσκονται γύρω από το νησί της Μυκόνου και διαθέτουν παραλίες με γαλαζοπράσινα νερά και σπηλιές που σας καλούν να τις εξερευνήσετε.



e257230550d9789f94949c230399d767
### Τι γεύσεις να δοκιμάσω στη Μύκονο;


travelmyth.gr
2021.04

Το νησί της Μυκόνου φημίζεται για την πεντανόστιμη παραδοσιακή κουζίνα του, αλλά και για τα υπέροχα γκουρμέ εστιατόρια και τις παραδοσιακές ταβέρνες που διαθέτει.  

  

Μερικά από τα πιάτα που δεν πρέπει να παραλείψετε να δοκιμάσετε κατά τη διάρκεια της διαμονής σας στο νησί είναι αναμφίβολα η **λούζα**, ένα παραδοσιακό λουκάνικο από ντόπιο χοιρινό, η **μόστρα**, οι **μαραθοκεφτέδες**, το **φρέσκο ψάρι** και ιδιαίτερα σκάρο ψητό, **ραφιόλια Μυκόνου**, αλλά και τα διάφορα **παξιμάδια**.  

  

Στη Μύκονο θα βρείτε και εξαιρετικά τυριά, όπως την **τυροβολιά**, ένα λευκό και μαλακό τυρί, το **ξινότυρο**, ένα λευκό και ελαφρά ξινό τυρί και την **κοπανιστή** που πρόκειται για μία πικάντικη ποικιλία τυριού. Αξίζει επίσης να δοκιμάσετε και το **τοπικό κρασί** του νησιού, κυρίως το ξηρό, βαθύ κόκκινο μονοποικιλιακό κρασί που είναι γνωστό ως **Μαύρη Κουντούρα (Μανδηλαριά)**.  

  

Όσον αφορά τα γλυκά, μπορείτε να δοκιμάσετε **αμυγδαλωτά**, **καλαθάκια**, δηλαδή πιτάκια με γέμιση αμυγδάλου, αλλά και **λουκούμια** σε διάφορες γεύσεις.



d8db2218cbfe35d912f57589f7e9c5d3
### Που βρίσκεται η Μύκονος;


travelmyth.gr
2021.04

Η Μύκονος βρίσκεται στο [Αιγαίο Πέλαγος](https://www.travelmyth.gr/νησια-αιγαιου/ξενοδοχεια) και ανήκει στις [Κυκλάδες](https://www.travelmyth.gr/κυκλαδες/ξενοδοχεια). Βορειοδυτικά της Μυκόνου βρίσκεται η Τήνος, δυτικά η Σύρος, νότια η Νάξος και ανατολικά η Ικαρία.



9e20a6192b9fd9f1894e20f1def7e5eb
### Που ανήκει η Μύκονος;


travelmyth.gr
2021.04

Το νησί της Μυκόνου ανήκει στο νησιωτικό σύμπλεγμα των Κυκλάδων, στην Περιφέρεια Νοτίου Αιγαίου και στον Νομό Κυκλάδων.



cdba2b6368a0de7fc21ab7aedc652b4e
### Ποιος είναι ο πληθυσμός της Μυκόνου;


travelmyth.gr
2021.04

Σύμφωνα με την απογραφή του 2011, ο πληθυσμός της Μυκόνου ανέρχεται στους 10.134 κατοίκους.


